钦定古今图书集成/明伦汇编/氏族典/第352卷 > 《廖用贤尚友录》 > 侯峒曾〈子元演 元洁〉
## 钦定古今图书集成/明伦汇编/氏族典/第352卷 > 《廖用贤尚友录》 > 侯峒曾〈子元演 元洁〉

按《明外史侯峒曾传》：“峒曾，字豫瞻，嘉定县人，给事中
震旸子也。举天启五年进士，授南京武选主事。丁父
忧。崇祯七年入都，兵部尚书张凤翼荐为职方郎中，
峒曾辞，改南京文选主事，由稽勋郎中迁江西提学
参议，江右人颂其公明。迁浙江右参政，召为顺天府
丞，未赴而京师陷。及南京覆，州县多起兵自保，嘉定”
士民推峒曾为主，誓死固守。援绝城崩，峒曾拜家庙，
挈子元演、元洁沈于池。其时聚众守城而死者，又有
昆山朱集璜、江阴典史陈明遇、训导冯厚敦。厚敦，字
培卿，金坛人，缢于明伦堂，姊及妻王结衽投井死。明
遇，浙江人，破家徇义，死守孤城八十日。其邑人城破
殉难者：中书舍人戚勋，举人夏维新，诸生王华、吕九
韶，而贡生黄毓祺逸去，不与难。勋，字伯屏，崇祯末，乞
假归。维新、华九韶，武进人。武进降，避之江阴，自刎死。
毓祺与门人徐趋举兵，城陷，两人逸去。明年，趋侦江
阴无备，率壮士十四人袭之，不克，皆死。趋被执死。毓
祺逸去，避江北。其子大湛、大洪被收，兄弟力争死。而
毓祺以敕印事发，逮系江宁狱，趺坐而逝。集璜，字以
发，昆山岁贡生。南京既亡，昆山人议拒守，推旧将王
佐才为主，集璜及陶琰、陈大任等举兵为助。佐才，邑
人，尝官狼山副总兵。大兵至，游击孙志尹战殁。城陷，
佐才被杀，集璜投东禅寺后河死，门人孙道民、张谦
同日死。琰，诸生，城溃自经。大任，贡生，城破死之。妻张、
子思翰皆死。时以守御死者，苏达道、庄万程、陆世镗、
陆云将；归之甲、周复培、陆彦冲；代父死者，沈征宪、朱
国轼；代母死者，徐洺；《从容自尽》者，徐溵、王在中、吴行
贞。